Vor fi făcute controale la toate secțiile ATI din țară, începând de luni.
După tragedia din ATI Piatra Neamț, Inspectoratul General pentru Situații de Urgență (IGSU) și direcțiile de sănătate publică din județe încep controalele în secțiile de terapie intensivă. De luni, vor verifica instalațiile și condițiile de punere în funcțiune a aparaturii medicale în ATI.
Premierul Ludovic Orban a avut duminică dimineața o întâlnire de lucru cu ministrul Sănătății, Nelu Tătaru, ministrul Afacerilor Interne, Marcel Vela, șeful Departamentului pentru Situații de Urgență secretarul de stat Raed Arafat, șeful IGSU Dan Paul Iamandi și directorul Inspecției Sanitare de Stat, Mioara Comana."În cadrul ședinței a fost realizată analiza intervenției în cazul tragediei de la Spitalul Județean din Piatra Neamț, stadiul transferului pacienților supraviețuitori și a fost solicitată colaborarea tuturor instituțiilor abilitate în desfășurarea cu celeritate a anchetei pentru stabilirea cauzei incendiului", au transmis reprezentanții Guvernului.De asemenea, spun sursele citate, s-a decis ca, începând de luni, echipe mixte ale Direcțiilor de Sănătate Publică și ale Inspectoratului General pentru Situații de Urgență să desfășoare controale în toate secțiile de terapie intensivă de la nivel național pentru verificarea instalațiilor și a condițiilor de punere în funcțiune a aparaturii medicale.